Dave Ryding
David Ryding (sündinud 5. detsembril 1986 Chorleys Lancashire'is) on Inglismaa mäesuusataja, kes on spetsialiseerunud slaalomile. Teda peetakse Briti ajaloo parimaks mäesuusatajaks. Ta on võistelnud Suurbritanniat esindades neljadel olümpiamängudel, seitsmetel maailmameistrivõistlustel ja võitnud Euroopa karika. Rydingi parim maailma karikasarja tulemus oli slaalomivõit 2022. aasta Kitzbüheli etapil, mis tähendas esimest briti sportlasest etapivõitjatmäesuusatamise maailma karikasarja ajaloos. Esimestel suusavõistlustel kunstlikel nõlvadel võistles ta kaheksa-aastaselt ja esimesed võistlused lumel pidas 12-aastaselt. 2002. aasta aprillis jõudis ta esimest korda FIS-i võistlustele. 2006. aastal tuli ta Suurbritannia juunioride meistriks slaalomis ja suurslaalomis ning arvati Suurbritannia suusakoondisse. Seal tegi ta FIS-i võistluste debüüdi 2007. aasta aprillis ning on alates sama aasta detsembrist võistelnud Euroopa karikasarjas, kus sai esimesed punktid 2008. aasta novembris Amnéville'i ja Landgraafi etapil siseslaalomi 19. ja 18. kohaga. 2008. ja 2009. aastal tuli Ryding Briti slaalomimeistriks. 2009. aasta veebruaris osales ta Val-d'Isère'i maailmameistrivõistlustel, kus sai suurslaalomis 41. koha, kuid slaalomis finišisse ei jõudnud. 21. detsembril 2009 startis Ryding esimest korda MK-sarjas Alta Badia etapil slaalomis, kuid nagu ka järgmisel, Zagrebi etapil 6. jaanuaril 2010, tabas teda ebaõnn juba esimeses ringis. 2010. aasta veebruaris oli ta üks neljast Briti suusasportlasest, kes osales Vancouveri taliolümpiamängudel. Ta oli slaalomis oma riigi parim 27. kohaga ja tuli suurslaalomis 47. kohale. 2011. aasta maailmameistrivõistlustel Garmisch-Partenkirchenis tuli ta suurslaalomis 39. kohale, slaalomis aga finišisse ei jõudnud. 2011. aasta hooaja lõpus tuli ta kolmandat korda Suurbritannia meistriks slaalomis ja esimest korda suurslaalomis. 2011. aasta detsembris sai Ryding oma esimesed esikümne kohad Euroopa karikasarjas, kui saavutas St. Vigilis linnavõistlusel üheksanda ja Madonna di Campiglio slaalomis seitsmenda koha. Hooajal 2011-2012 osales ta slaalomis maailma karikasarja neljal etapil, kuid ei pääsenud neist üheski teise ringi. Hooaja 2012-13 alguses ehk 11. novembril 2012 Levi etapil slaalomis sai ta 26. kohaga oma esimesed MK-punktid. Viis nädalat hiljem jõudis Euroopa karikasarjas pjedestaali kolmandale astmele linnavõistlusel St. Vigilis. Veel kolme poodiumikohaga võitis ta Euroopa karikasarja slaalomi arvestuses. 22. detsembril 2014 tuli ta Madonna di Campiglios slaalomis 16. kohale, mis oli seni tema parim MK-etapi koht. Hooajal 2015-16 tegi Ryding uusi edusamme: Val-d'Isère'i etapil sai ta slaalomis 12. koha. Hooajal 2016-17 jõudis ta esimest korda esikümnesse, kui sai Levise etapil slaalomis 6. koha. Selle tulemuse ületas ta 22. jaanuaril 2017 teise kohaga Kitzbühelis. See on briti jaoks esimene poodiumikoht pärast Konrad Bartelski teist kohta Val Gardena kiirlaskumist 13. detsembril 1981. 2017. aasta MM-il Sankt Moritzi slaalomis oli ta pärast esimest sõitu lootustandval neljandal kohal, kuid langes seejärel teise sõidu järel 11. kohale. 22. jaanuaril 2022 võitis Ryding Kitzbüheli etapil slaalomi. Tema esimene võit maailma karikasarjas oli ühtlasi esimene Briti sportlase võit mäesuusatamise maailma karikasarja ajaloos.